Gedagte vir die dag: Vind jou rus in die HerePsalm 62:2 – Ek is rustig wanneer ek by die Here is. Dit is Hy wat my elke keer red as ek in die moeilikheid beland. Ek ken nie een mens wat nie besig is nie en op groot skaal skarrel en rondhol nie. Almal is besig en bedrywig. Almal het min tyd. Ek is al moeg daarvoor om te hoor iemand is te “besig” as ek vra hoe dit gaan. Besig-wees is ŉ harde realiteit en werklikheid in vandag se lewe. Daardie besig-wees maak ŉ mens ook moeg en maak dat jy werklik diep rus nodig het. Mense vandag is diep uitgeput en baie lyk omtrent soos wandelende lyke. Wanneer is ŉ mens dan rustig? Dit is te vind by die Here alleen. Dit is so nodig dat jy die goeie gewoonte sal aanleer om elke dag tyd in te ruim om net stil by die Here te wees. Dit is die een plek waar jy net hoef te wees en nie hoef voor te gee en te presteer nie. Jy sien, prestasie, verdienste en voorgee maak ŉ mens moeg. By die Here kan jy net stilsit en rou eerlik wees. Hy ken in elk geval jou hart – die mooi en die lelike daarvan. Jy kan Hom in alles ken en Hom presies vertel wat in jou lewe aangaan en wat jou behoeftes is. Dis waar jy rus kry – by God alleen. Christus alleen kan blywend vrede bring: vrede met God, vrede tussen mense en nasies, en vrede in ons hart. Billy Graham Gebed: Here, dankie dat U my rustig maak. Dankie dat ek by U en in U kan rus. U is my hoop en vrede, Here. Bron: Christelike Uitgewersmaatskappy